b'\n_START_ARTICLE_\nAnemija zaradi pomanjkanja \xc5\xbeeleza\n_START_SECTION_\nIzguba krvi\n_START_PARAGRAPH_\nIzguba krvi je dostikrat o\xc4\x8ditna v smislu obse\xc5\xbenej\xc5\xa1e po\xc5\xa1kodbe s krvavitvijo, krvavitev iz prebavil, bodisi iz zgornjih delov (po\xc5\xbeiralnika, \xc5\xbeelodca ali dvanajstnika), ki se ka\xc5\xbee najpogosteje kot bruhanje krvi (hematemeza) ali odvajanje \xc4\x8drnega, katranastega blata (melena), bodisi iz spodnjih delov (ostali del tankega \xc4\x8drevesa ter debelo \xc4\x8drevo), ki se ka\xc5\xbee predvsem kot hematohezija, tj. odvajanje krvavega blata. Ostali o\xc4\x8ditni vzroki izgube krvi so \xc5\xa1e izka\xc5\xa1ljevanja krvi (hemoptiza), odvajanja krvavega urina (hematurija), pri \xc5\xbeenskah pa \xc5\xa1e mo\xc4\x8dne krvavitve ob menstruaciji ter porod. Novonastala anemija zaradi pomanjkanja \xc5\xbeeleza brez o\xc4\x8ditnega razloga je pri post-menopavzalnih \xc5\xbeenskah in mo\xc5\xa1kih sumljiva za prikrito krvavitev iz \xc4\x8drevesja zaradi razvoja rakastega obolenja ali pa druge krvave\xc4\x8de spremembe. Nekatere \xc5\xa1tudije bolnikov s tovrstno anemijo, ki so imeli opravljen endoskopski pregled, so pokazale, da so rakasto obolenje v prebavnem traktu odkrili v 16-18\xc2\xa0% primerov. Poseben primer primer predstavlja diafragmalna hernija oz. hiatalna hernija \xc5\xbeelodca, ko del tega potisnjen v predel prsne votline; izgube \xc5\xbeeleza so deloma povezane z mehanskim stiskanjem \xc5\xbeelodca s strani trebu\xc5\xa1ne prepone, zaradi \xc4\x8desar nastanejo t. i. Cameronove lezije, tj. majhne ranice, iz katerih bolnik prikrito krvavi in se pogosto ne opazijo ob endoskopski preiskavi._NEWLINE_Med spregledane vzroke za izgubo \xc5\xbeeleza sodi tudi dojenje oz. laktacija, saj je ocenjena izguba \xc5\xbeeleza med dojenjem 1 g. Med porodom in nose\xc4\x8dnostjo \xc5\xbeenske izgubijo po 1 g na vsako obdobje, kar skupno nanese okoli 3 g izgubljenega \xc5\xbeeleza, od spo\xc4\x8detja otroka pa do konca dojenja. V dr\xc5\xbeavah v razvoju je treba pomisliti na \xc4\x8drevesne zajedavce oz. parazite, kot so rudarske gliste ter glista vrste Trichuris trichiura. V\xc4\x8dasih je vzrok pogosto krvodajalstvo ali pa pogosti odvzemi vzorcev krvi za laboratorijske preiskave._NEWLINE_Pri atletih in vseh ostalih \xc5\xa1portnikih, ki imajo intenzivne treninge, se lahko pojavijo prikrite krvavitve iz prebavil zaradi pogostega jemanja nesteroidnih protivnetnih u\xc4\x8dinkovin ob vnetjih in bole\xc4\x8dinah, saj omenjena zdravila \xc5\xa1kodljivo vplivajo na \xc5\xbeelod\xc4\x8dno sluznico, k temu pa prispeva tudi zmanj\xc5\xa1an pretok krvi v trebu\xc5\xa1nih organih med naporno vadbo; normalen pretok krvi je namre\xc4\x8d bistven za prehrano sluzni\xc4\x8dnih celic ter odstranjevanje odpadnih snovi. V takih pogojih se pojavijo tudi mikroskopske krvavitve v prebavnem traktu ter se\xc4\x8dilih. Poudariti je treba, da je mehanizem slabokrvnosti pri naporni telesni vadbi ve\xc4\x8dplasten: poleg prej zapisanega je bistvena tudi hemoliza, se pravi razpad krvnih celic, zaradi oksidativnega stresa in po\xc5\xa1kodb krvni\xc4\x8dk ob mehanskih silah. Neposredno par ur po vadbi so \xc5\xa1tudije pokazale, da so v krvi povi\xc5\xa1ani tudi vnetni dejavniki, ob \xc4\x8demer naraste koncentracija hepcidina, posledi\xc4\x8dno pa se ve\xc4\x8d \xc5\xbeeleza kopi\xc4\x8di znotraj celic, predvsem v makrofagih; tako je za gradnji rde\xc4\x8dih krvni\xc4\x8dk na voljo manj \xc5\xbeeleza.'